Winnetou (regényhős)

Winnetou Karl May számos regényében szereplő amerikai indián hős. Nevének jelentése Égő Víz. Karl May történeteiben az egyes szám első személyben mesélő Old Shatterhand („a kéz, amely pozdorjává zúz”, apacs nyelven: Szelki Lata) találkozik Winnetouval, és a kezdetben drámai események után igaz barátságot kötnek. Számos összetűzésben vesznek részt, tanúbizonyságot téve nagyszerű harcmodorukról és embertársaik iránti könyörületességükről. Winnetou karaktere a „nemes vadember” idea megtestesítője, ami az írásakor népszerű romantikus nézete volt.

Története 

Winnetou, akinek egy fehér ember, Kleki Petra (Fehér Atya) volt a nevelője, az apacsok meszkaleró törzsének (és ezzel minden apacs törzsnek) a főnökévé válik, miután édesapját, Incsu-Csunnát (Jóságos Nap, mint égitest) és húgát, Nso-Csi-t (Szép Nap, mint időszak) megöli egy Santer nevű fehér bőrű bandita. Winnetou Ilcsi (Szél) nevű fekete lován lovagol, és az apjától örökölt Ezüstpuska (németül: Silberbüchse, ezüstszögekkel kivert fegyver) nevű fegyverét használja. Old Shatterhand, miután az apacs törzsfőnök vértestvére lesz, Hatátitla (Villám) nevű lován lovagol {Swallow, azaz Fecske nevű lova csak az Old Firehand című részben szerepel, és mindkettőjüknek volt még más lova is}, és a nagy kaliberű golyók befogadására alkalmas Medveölőt, és a híres Henry-féle karabélyt használja. Az eredeti sorozatban May nem említi Villám nevét, más művekből viszont ismeretes. Old Shatterhand és Winnetou mellett sok híres westmanről esik szó a történetben, többek között Old Shatterhand tanítómesteréről, Sam Hawkinsról, és annak két hűséges barátjáról, Dick Stone-ról és Will Parkerről, továbbá Old Firehandról, Old Deathról, Sam Sans-earről és Phil Walkerről. A sorozat utolsó kötetében Winnetout lelövik az ogellallák (sziú törzs), Santer pedig elnyeri méltó büntetését.

Karl May Winnetou-regényei szimbolizálják a bizonyos mértékben romantikus vágyat a szabad élet után, az életet szoros együttműködésben a természettel, a bizakodást az emberek alapvető jóságában, nem elfeledve, hogy folyamatos fenyegetést jelent a rosszakaratú ellenség. A regénysorozat fesztiválok fő látványossága lett (Karl May-fesztivál, Karl May-játékok), Karl Maynak, vagy még inkább apacs hősének, Winnetounak a tiszteletére.

Winnetou kiadások

Eredeti német Winnetou-könyvek
Winnetou I-III (1893)
 Karl May – Gesammelte Werke, Bd.7, "Winnetou I" – 
 Karl May – Gesammelte Werke, Bd.8, "Winnetou II" – 
 Karl May – Gesammelte Werke, Bd.9, "Winnetou III" – 
Winnetous Erben (Winnetou IV) (1910)
 Karl May – Gesammelte Werke, Bd.33, "Winnetous Erben" – 

Winnetou megjelenik még más regényekben is: Old Surehand I/II, Karácsony, Unter Geiern, Az olajkirály, Old Firehand, Az Ezüst-tó kincse, A sivatag szelleme, A Medveölő fia

Magyar fordítások
A Winnetout mára az egyik legismertebb ifjúsági regényként ismerjük, számtalan kiadást megélt magyar nyelven is. Az egyes kiadások fordítói: Szinnai Tivadar, Hegedűs Arthur, Kosáryné Réz Lola. Szinnai nemcsak fordította, hanem az ifjúság számára át is dolgozta a művet. A szocialista rendszerben ezt a könyvet is cenzúrázták. A magyar kiadásból kimaradt, hogy Winnetou a halála előtt megtért, s magát kereszténynek tartotta.

Karl May-filmek Winnetou szereplésével 
Az összes alábbi filmben Pierre Brice francia színész játszotta Winnetout. A zenéket Martin Boettcher német zeneszerző írta, kivéve a „Winnetou und sein Freund Old Firehand”-ét, amelyet Peter Thomas, szintén német zeneszerző alkotott meg.

 Az Ezüst-tó kincse (1962) – Treasure of Silver Lake (1965) (USA) (Németország) (Jugoszlávia)
 Winnetou 1. rész (1963) – Apache Gold (1965) (USA)
 Old Shatterhand (1964) – Apaches Last Battle (1964) (UK)
 Winnetou 2. rész - Az utolsó renegátok (1964) – Last of the Renegades (1966) (UK) (USA)
 Keselyűk karmaiban (1964) – Frontier Hellcat (1966) (USA)
 Az olajherceg (1965) – Rampage at Apache Wells (1965)
 Winnetou 3. rész - Winnetou halála (1965) – Winnetou: The Desperado Trail (1965) (USA)
 Winnetou bosszúja avagy Old Surehand (1965) – Flaming Frontier (1969) (USA)
 Winnetou és a félvér Apanatschi (1966) – Half-Breed (1973) (USA)
 Winnetou és barátja, Old Firehand (1966) – Thunder at the Border (1966) (UK)
 Winnetou és Old Shatterhand a Halál Völgyében (1968) – Winnetou and Shatterhand in the Valley of Death (1968) (USA)

A keletnémet készítésű filmekben Winnetou szerepét Gojko Mitić (Гojкo Митић) szerb származású színész alakította.

Tévé-minisorozatok 

Ezekben a sorozatokban is Pierre Brice alakította Winnetout.
 Barátom, Winnetou, 1980 (7 epizód, egyenként 52 perccel)
 Winnetou visszatérése, 1989 (2 rész, összesen 171 perc)

Jegyzetek

További információk 
 Csonka Winnetou a MEK-en
 winnetou.lap.hu
 Az eredeti szöveg németül
 A képregények hőse: Winnetou

Irodalmi művek szereplői
Filmszereplők